Un accident rutier a avut loc pe Bulevardul Ecaterina Teodoroiu din Târgu Jiu. Un șofer neatent a intrat în coliziune cu alt conducător auto după ce nu a păstrat distanța regulamentară.
„În dimineața zilei de 16 mai 2024, polițiști din cadrul Poliției Municipiului Târgu Jiu au fost sesizați prin apel 112 cu privire la producerea unui accident rutier în localitate. Din primele verificări efectuate de polițiștii ajunși la fața locului, a reieșit faptul că un bărbat, în vârstă de 31 de ani, din Târgu Jiu, în timp ce conducea un autoturism pe Bulevardul Ecaterina Teodoroiu din municipiu, nu a păstrat distanța față de un autoturism care circula în aceeași direcție de deplasare și a intrat în coliziune cu acesta.
În urma impactului a rezultat rănirea conducătorului auto din cel de-al doilea autoturism, un bărbat, în vârstă de 48 de ani, din Târgu Jiu. Ambii conducători auto dețineau permise de conducere corespunzătoare și nu se aflau sub influența băuturilor alcoolice”, a transmis IPJ Gorj.
În cauză, polițiștii au întocmit dosar penal, sub aspectul săvârșirii infracțiunii de vătămare corporală din culpă.